 लोक संस्कृति दा दूआ पैह‌्लू ऐ धार्मक वृत्ति।  सारे देसै आंगर गै उस ग्रां दे लोक बी देवी-देवतें, पीरें-फकीरें ते शनान-दान बगैरा पर आस्था रखदे न ते मौके-मौके पर जग्ग-हवन ते अनुश्ठान बगैरा करदे रौंह‌्दे न।  लेक-देवतें तौर शिव, विष्णू, राम, कृष्ण, गौरां, गणेश हनूमान, नरसिंह ते बैश्णो, महाकाली, सरस्वती, लक्ष्मी बगैरा पौराणक देवतें ते देवियें दी पूजा-अराधना कीती जंदी ऐ।  लोकें घर-घर जेह्‌के कलैंडर टंगे दे होंदे न उंदे पर तकरीबन इनें गै देवतें तें सिक्ख गुरू गोबिंद सिंह, गुरूनानक देव बगैरा दियां तस्वीरां होंदियां न।  लोक इंदे अग्गें नत-मस्तक होइयै धूफ धखांदे न।  इनें सारे देवतें चा ज्यादा प्रचलन शिव जी दा ऐ।  जगह-जगह शिवलिंग स्थापत कायै चकुंडी बनाई गेद लभदी ऐ।  कोई गै बां-बौल्ली ऐसी होग जित्थें चकुंडी ते शिवलिंग नेई लब्भग।  जेकर चकुंडी नेईं बनी दी होग तां बड़ै दे बूटे थल्लै जां उच्चे चौड़े पत्थरै पर शिवलिंग नुमा पत्थर रक्खे गेदे लब्भी जंदे न।  जेह्‌के शिव भोले दी मैह‌्मा दा सबूत दिंदे न ते उंदे पर गै जल ढालदे, धूप-धखांदे ते मत्था टेकदे अक्सर लोक लब्भी जंदे न।  पौराणक देवता शिव दे अलावा स्थात्री जां देसी देवतें ते देवियें दी बी पूजा-अरचना कीती जंदी ऐ।  उंदे च कालीबीर, म’ल्ल माता, ते माता भगवती दा स्थान मुक्ख ऐ।  ज्यादातर इनें देवतें गी गै इश्ट देवता दे तौर बी पूजेआ जंदा ऐ।  कुल देवता दे तौरे पर लोक अपने कुलै दे बड़के गी पुजदे न ते अपने-अपने परिवारें दी सुख-सलामती दी कामना करदे न।  कुल देवी तौर कुलै दी कुसै बड़की गी पूजेआ जंदा ऐ।  उत्थें मर‌्हाड़ा नां दे थाह‌्‌रा पर इक देवी पीठ ऐ।  जित्थें अनगिनत निक्कियां ते बड्डियां गजां ते चि’त्रे (त्रसूल) न।  हून बी केई लोक सुक्खन करदे ते मनोकामना पूरी होनो पर उत्थें गजा ते बक्करा बगैरा चाढ़दे न। 